Imtella' Diċembru 21, 2021 Somalu ta' 27 sena li jgħix Raħal Ġdid inżamm arrestat wara li ġie mixli li fl-20 ta' Diċembru wara nofsinhar ħebb għal Edward Borg b'pajp tal-ħadid. Mahamed Diriye Ayab ġie akkużat li kkawża ġrieħi ta' natura ħafifa fuq Borg waqt li dawn kienu qegħdin f'ħanut tal-ikel il-Marsa. Huwa kien akkużat ukoll li hedded lil Edward Borg u 'l Helen Bugeja, u li kiser il-bon ordni u l-paċi pubblika b'għajjat u storbju. Il-Maġistrat ma tatx il-ħelsien mill-arrest lil Ayab minħabba li qalet li l-Qorti m'għandhiex is-serħan il-moħħ għax għad iridu jixhdu xhieda pajżana. Il-Qorti ħarġet ukoll ordni ta' protezzjoni fil-konfront ta' Edward Borg.